Kevin Spacey pleit onskuldigKevin Spacey. (Foto: Evan Agostini/Invision/AP, File) Die Hollywood-akteur Kevin Spacey het Donderdag by die Old Bailey-hof in Londen onskuldig gepleit op vier aanklagte van seksuele aanranding teen drie mans. Die 62-jarige ster het ’n blou pak en blou das aangehad toe hy in die beskuldigdebank van die Verenigde Koninkryk se hoogste strafhof gestaan ​​het. Spacey het gepraat om sy naam en ouderdom te bevestig voordat hy onskuldig gepleit het op vier aanklagte van seksuele aanranding, asook een aanklag dat hy iemand sonder toestemming aan ’n penetrerende seksuele aktiwiteit laat deelneem het. Die Crown-vervolgingsdiens, wat verantwoordelik is om vervolging in Engeland en Wallis in te stel, het in Mei gesê hy het aanklagte teen Spacey gemagtig. Die tweemalige Oscar-wenner van The Usual Suspects en American Beauty is die volgende maand formeel deur die polisie in Londen aangekla en het binne enkele dae vrywillig in die hof verskyn. Spacey se prokureur, Patrick Gibbs, het verlede maand tydens ’n verhoor aan die hof gesê sy kliënt “ontken ten sterkste enige en alle misdadige aandeel aan hierdie saak”. Die adjunkhooflanddros is tydens die aanvanklike verhoor meegedeel dat die akteur in die Verenigde State woon, waar hy familie en ’n negejarige hond het. Die landdros het ’n lasbrief wat twee weke tevore uitgereik is, formeel teruggetrek nadat hy verneem het dat Spacey na Londen gereis het om persoonlik te verskyn. Beperkings op verslagdoening verhoed dat die media in fyn besonderhede oor die aanklagte berig om te verhoed dat ’n jurie by enige verhoor beïnvloed word. Die identiteit van die slagoffers mag ingevolge wetgewing ook nie bekend gemaak word nie. Maroela Media het vroeër berig dat Spacey vol vertroue is dat hy sy onskuld sal kan bewys. Volgens die metropolisie spruit die eerste twee aanklagte van seksuele aanranding in Londen uit ’n beweerde voorval in 2005. Albei klagte het betrekking op dieselfde man wat nou in sy 40’s is. Die derde klag hou verband met ’n beweerde voorval wat in Augustus 2008 ook in Londen plaasgevind het. Dié beweerde slagoffer is nou in sy 30’s. Die vierde klag spruit uit ’n voorval wat glo in April 2013 in Gloucestershire, in die weste van Engeland, plaasgevind het. Dié klaer is ook nou in sy 30’s. Spacey was tussen 2004 en 2015 die kreatiewe direkteur van die Londense Old Vic-teater. Hy was egter al verskeie kere in die sop weens aanklagte en bewerings van seksuele teistering en aanranding teen hom. Dit is nie duidelik wanneer die akteur weer in die hof sal verskyn nie.